
Text rozhodnutia
Súd: Krajský súd Bratislava Spisová značka: 3CoKR/80/2015 Identifikačné číslo súdneho spisu: 4115208251 Dátum vydania rozhodnutia: 31. 03. 2016 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2016:4115208251.2 Uznesenie Krajský súd v Bratislave, v právnej veci navrhovateľa - dlžníka: SGL International s.r.o., 947 01 Martovce č. 75, IČO: 45 333 297, zastúpeného: Biksadský & Partners, s.r.o., Michalská č. 9, 811 01 Bratislava, IČO: 36 858 552, vo veci návrhu na vyhlásenie konkurzu, o odvolaní veriteľa: RETAL ITALIA, S.p.a., Via Giustinian n. 1, 300 27 San Dona di Piave (VE), Taliansko, fiscal code: 03020890277, zastúpeného: DEDÁK & Partners, s.r.o., Mlynské Nivy č. 45, 821 09 Bratislava, IČO: 35 906 464, proti uzneseniu Okresného súdu Nitra č. k. 32K/20/2015-183 zo dňa 23.07.2015, pomerom hlasov 3 : 0, takto r o z h o d o l : I. Krajský súd v Bratislave uznesenie Okresného súdu Nitra č. k. 32K/20/2015-183 zo dňa 23.07.2015 m e n í tak, že na majetok dlžníka: SGL International s.r.o., 947 01 Martovce č. 75, IČO: 45 333 297, v y h l a s u j e k o n k u r z . II. Súd ustanovuje predbežného správcu: LexCreditor k.s., Laurinská č. 3/A, 811 01 Bratislava, IČO: 47 245 913, so sídlom kancelárie Štefánikova č. 49, 949 01 Nitra, za správcu konkurznej podstaty. III. Súd vyzýva veriteľov, aby prihlásili svoje pohľadávky v lehote 45 dní od vyhlásenia konkurzu. IV. Súd ukladá správcovi povinnosť bez zbytočného odkladu informovať o vyhlásení konkurzu známych veriteľov dlžníka, ktorí majú trvalé bydlisko alebo registrované sídlo v iných členských štátoch Európskej únie ako v Slovenskej republike v súlade s čl. 40 Nariadenia Rady /ES/ č. 1346/2000 z 29. 05. 2000 o konkurznom konaní. o d ô v o d n e n i e : Napadnutým uznesením prvostupňový súd, podľa § 20 zákona NR SR č. 7/2005 Z.z. o konkurze a reštrukturalizácií a o zmene a doplnení niektorých zákonov (ďalej len „ZKR“), zastavil konkurzné konanie voči dlžníkovi pre nedostatok majetku. Toto rozhodnutie oprel o správy predbežného správcu doručené súdu v dňoch 04.06.2015, 15.06.2015, 24.06.2015 a 13.07.2015 a o účtovné závierky dlžníka, z ktorých vyplýva, že predbežný správca nezistil žiaden majetok dlžníka, ktorý by podliehal konkurzu. Prvostupňový súd si osvojil skutkové zistenia predbežného správcu, z ktorých vyplýva, že dlžník nie je vlastníkom ani držiteľom žiadneho motorového vozidla, nemá a nemal zriadený účet majiteľa cenných papierov, nie je vlastníkom žiadnej nehnuteľnosti na území Slovenskej republiky, nemá zriadený bankový účet (ani iný produkt) v žiadnej z bánk a nie je v Sociálnej poisťovni evidovaný ako zamestnávateľ. K hnuteľnej veci - verifikačná linka na sklené fľaše „KRONES“, ktorú dlžník uviedol v zozname majetku, konštatoval, že sa jedná o vadnú a zastaranú linku nachádzajúcu sa v priestoroch firmy BBM, Srl (s.r.o.), v Talianskej republike, ktorú by bolo možné speňažiť, avšak speňažovanie by znamenalo náklady súvisiace s presunom na územie Slovenskej republiky, resp. realizovaním jej predaja v Taliansku, ktorého náklady speňaženia by presiahli konečný výťažok z vlastného predaja, keďže vec je dlžníkom odhadnutá na hodnotu 2.000,- Eur. K pohľadávkam dlžníka voči spoločnostiam Fabriella di G. Latassa so sídlom Fabrizia, Talianska republika, a spoločnosti Fonte Varano dei Marcesi, so sídlom Narano de Marchesi, Talianska republika, predbežný správca uviedol, že tieto sú nevymožiteľné, nakoľko spoločnosť Fabriella di G. Latassa je v konkurze a pohľadávky voči spoločnosti Fonte Varano de Marcesi sú premlčané. Dlžník tieto pohľadávky voči uvedeným spoločnostiam z majetku odpísal. Prvostupňový súd ostatne konštatoval, že v danej veci podal návrh na vyhlásenie konkurzu dlžník, pričom s takýmto návrhom zákon spája predpoklad úpadku, keďže však dlžník nedisponuje majetkom v hodnote, ktorej výšku predpokladá § 9 ods. 2 Vyhlášky Ministerstva spravodlivosti SR č. 665/2005 Z.z., ktorou sa vykonávajú niektoré ustanovenia zákona č. 7/2005 Z.z. o konkurze a reštrukturalizácii a o zmene a doplnení niektorých zákonov(ďalej len „vyhláška“), nastali dôvody pre zastavenie konkurzného konania pre nedostatok majetku. Proti tomuto uzneseniu podal v zákonnej lehote odvolanie veriteľ identifikovaný v záhlaví tohto uznesenia, ktorý sa domnieval, že neboli splnené podmienky na zastavenie konkurzného konania a po podaní odvolania dňa 14.08.2015 Okresnému súdu Nitra zložil titulom preddavku na konkurzné konanie sumu 6.638,78 Eur. Krajský súd v Bratislave, ako súd odvolací (§ 10 ods. 1 zákona NZ ČSR č. 99/1963 Zb. Občiansky súdny poriadok /ďalej len „OSP“/), preskúmal napadnuté uznesenie v rozsahu § 212 ods. 1 OSP a bez nariadenia pojednávania podľa § 214 ods. 2 OSP dospel k záveru, že vzhľadom na zloženie preddavku na úhradu nákladov konkurzu veriteľom je nutné rozhodnutie súdu prvého stupňa zmeniť a na majetok úpadcu vyhlásiť konkurz. Odvolací súd po preštudovaní obsahu konkurzného spisu zistil, že po podaní odvolania veriteľ, ktorý odvolanie podal, dňa 14.08.2015 na Okresnom súde Nitra zložil ako preddavok na konkurzné konanie sumu 6.638,78 Eur, ktorý je evidovaný v depozitnej knihe D18, ako pol. reg. 2 rok 2015, na č. l. 239. Podľa § 20 ods. 4 ZKR, ak odvolací súd zistí, že súd prvého stupňa rozhodol o zastavení konkurzného konania pre nedostatok majetku nesprávne, rozhodnutie súdu prvého stupňa zmení tak, že vyhlási na majetok dlžníka konkurz. Inak rozhodnutie súdu prvého stupňa potvrdí. Odvolací súd vyhlási konkurz na majetok dlžníka aj vtedy, ak veriteľ, ktorý podal odvolanie, zloží na účet súdu preddavok na úhradu nákladov konkurzu. Podľa § 8 ods. 2 vyhlášky, výška preddavku na úhradu nákladov konkurzu vo veci vyhlásenia konkurzu na majetok právnickej osoby je 6.638,78 Eur. Z citovaných ustanovení vyplýva, že odvolací súd vyhlási konkurz aj vtedy, ak síce dlžník nemá majetok potrebný na úhradu trov konania, ale veriteľ, ktorý podal odvolanie, zloží preddavok na úhradu nákladov konkurzu, a preto postupom podľa § 220 OSP odvolací súd zmenil rozhodnutie súdu prvého stupňa tak, že na majetok dlžníka konkurz vyhlásil. O obsahových náležitostiach výroku rozhodnutia odvolacieho súdu o vyhlásení konkurzu a o ustanovení správcu platia rovnaké ustanovenia ako pre súd prvého stupňa, a preto ich odvolací súd v rovnakom rozsahu pojal do enunciátu svojho rozhodnutia. O odmene a úhrade preukázaných výdavkov predbežného správcu rozhodne súd prvého stupňa v zmysle § 21 ods. 3 ZKR. Poučenie: 1. Proti tomuto uzneseniu odvolanie nie je prípustné (§ 198 ods. 1 a § 22 ods. 3 ZKR). 2. Lehota na prihlasovanie pohľadávok plynie od zverejnenia tohto uznesenia v Obchodnom vestníku, a to aj v prípade, že bude doručené aj iným spôsobom ako zverejnením v Obchodnom vestníku. 3. Veriteľ prihlasuje svoju pohľadávku vyplnenou prihláškou, ktorú podáva v dvoch rovnopisoch správcovi na adresu jeho kancelárie a v jednom rovnopise na súde tak, aby bola doručená správcovi aj súdu do 45 dní od vyhlásenia konkurzu. Na prihlášku doručenú po lehote alebo doručenú v lehote len správcovi alebo len súdu, sa v konkurze neprihliada. 4. Veriteľ, ktorého pohľadávka voči úpadcovi vznikla pred vyhlásením konkurzu, má v konkurze právo, aby jeho pohľadávka bola za podmienok ustanovených týmto zákonom uspokojená rozvrhom z výťažku zo speňaženia majetku podliehajúceho konkurzu. Toto právo musí byť v konkurze riadne a včas uplatnené prihláškou, inak pohľadávku nemožno v konkurze uspokojiť a na práva z nej sa v konkurze neprihliada; to platí rovnako aj pre budúce pohľadávky, ktoré sa uplatňujú prihláškou. 5. Veriteľ, ktorého pohľadávka voči úpadcovi je zabezpečená zabezpečovacím právom (ďalej len zabezpečený veriteľ ), má v konkurze právo, aby jeho zabezpečená pohľadávka bola podľa poradia rozhodujúceho na jej uspokojenie za podmienok ustanovených týmto zákonom uspokojená z výťažku zo speňaženia majetku, ktorým bola zabezpečená. Toto právo musí byť v konkurze riadne a včas uplatnené v prihláške zabezpečenej pohľadávky, inak zanikne. 6. Pre každú pohľadávku musí byť predložená samostatná prihláška. V prihláške sa vždy uvedie meno, priezvisko a bydlisko alebo názov a sídlo veriteľa a úpadcu, právny dôvod vzniku pohľadávky, poradie uspokojenia pohľadávky zo všeobecnej podstaty a suma pohľadávky s rozdelením na istinu a príslušenstvo, a príslušenstvo s rozdelením podľa právneho dôvodu vzniku; prihláška sa podáva na predpísanom tlačive, ktorého vzor je ustanovený v prílohe č. 4 Vyhlášky MS SR č. 665/2005 Z.z., a ktoré musí byť datované a podpísané veriteľom. Ak prihláška tieto údaje neobsahuje, nie je podaná na predpísanom tlačive alebo nie je datovaná alebo podpísaná, na prihlášku sa v konkurze neprihliada. 7. Ak veriteľ prihlasuje zabezpečenú pohľadávku, v prihláške uvedie aj druh, poradie a právny dôvod vzniku zabezpečovacieho práva spolu s určením majetku, ktorým je zabezpečená, a sumu, do ktorej je zabezpečená. Ak prihláška zabezpečenej pohľadávky tieto údaje neobsahuje, neprihlásené zabezpečovacie právo uplynutím lehoty na prihlasovanie pohľadávok zanikne. 8. Ak veriteľ prihlasuje podmienenú pohľadávku, v prihláške uvedie aj podmienku, od ktorej závisí vznik pohľadávky. Ak sa v prihláške podmienenej pohľadávky tento údaj neuvedie, na prihlášku podmienenej pohľadávky sa v konkurze neprihliada. 9. Ak veriteľ podáva viacero prihlášok, k prihláškam pripojí aj súhrnný prehľad údajov uvedených v jednotlivých prihláškach (ďalej len súhrnný prehľad), ktorého vzor je ustanovený v prílohe č. 4 Vyhlášky MS SR č. 665/2005 Z.z.. Ak veriteľ podáva ďalšiu prihlášku dodatočne, súhrnný prehľad pripojí k poslednej podanej prihláške; na súhrnné prehľady pripojené k prihláškam podaným skôr sa v konkurze neprihliada. Ak veriteľ k svojim viacerým prihláškam nepripojí súhrnný prehľad, súhrnný prehľad nepredloží na datovanom a ním podpísanom predpísanom tlačive alebo súhrnný prehľad neobsahuje údaje uvedené v podaných prihláškach, na jeho prihlášky sa v konkurze neprihliada. 10. K prihláške sa pripájajú listiny preukazujúce údaje uvedené v prihláške. Ak sa prihlasuje postúpená pohľadávka, k prihláške sa pripoja aj listiny preukazujúce nadobudnutie pohľadávky veriteľom. Ak pohľadávku prihlasuje veriteľ, ktorý je povinný viesť účtovníctvo podľa osobitného predpisu, k prihláške pripojí aj vyhlásenie, že pohľadávku eviduje v účtovníctve, inak je správca povinný pohľadávku uplatnenú v prihláške poprieť. Ak sa listiny preukazujúce údaje uvedené v prihláške vzťahujú na viaceré prihlášky, stačí ich pripojiť k súhrnnému prehľadu. 11. Ak sa prihlasuje nepeňažná pohľadávka, k prihláške sa pripojí aj znalecký posudok určujúci hodnotu nepeňažnej pohľadávky. Ak sa znalecký posudok k prihláške nepeňažnej pohľadávky nepripojí, na prihlášku nepeňažnej pohľadávky sa v konkurze neprihliada. 12. Ak veriteľ nemá na území Slovenskej republiky bydlisko alebo sídlo alebo organizačnú zložku podniku, v prihláške je povinný uviesť zástupcu na doručovanie písomností, ktorý ma bydlisko alebo sídlo na území Slovenskej republiky; k prihláške je povinný pripojiť aj listiny preukazujúce, že zástupca poverenie na doručovanie písomností prijal. Ak si veriteľ zástupcu na doručovanie písomností nezvolí, budú sa mu písomnosti doručovať len zverejnením v Obchodnom vestníku. 13. Prihlášku môže veriteľ opraviť alebo doplniť len do uplynutia lehoty na prihlasovanie pohľadávok. 14. Účastník konkurzného konania má právo najneskôr do uplynutia lehoty na prihlasovanie pohľadávok uplatniť námietku zaujatosti voči sudcovi, ktorý má vec prejednať a rozhodnúť, ak so zreteľom na jeho pomer k veci, k účastníkom alebo k ich zástupcom možno mať pochybnosti o ich nezaujatosti.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:4115208251.2 (dáta aktuálne k 9. 11. 2026). Záväzné je znenie zverejnené súdom.




